KIRJALLINEN KYSYMYS E-3591/02 esittäjä(t): Camilo Nogueira Román (Verts/ALE) komissiolle. Erika-lainsäädäntöpaketit ja USA:n Oil Pollution Act -laki vuodelta 1990.



Virallinen lehti nro 222 E , 18/09/2003 s. 0092 - 0093



KIRJALLINEN KYSYMYS E-3591/02 esittäjä(t): Camilo Nogueira Román (Verts/ALE) komissiolle (13. joulukuuta 2002) Aihe: Erika-lainsäädäntöpaketit ja USA:n Oil Pollution Act -laki vuodelta 1990 Mistä syystä komissio ei sisällyttänyt Erika-öljytankkerin aiheuttaman onnettomuuden jälkeen ja jo aikaisemmin perättäisten Galician rannikolla tapahtuneiden Polycomander-, Aegean Sea-, Urquiola- ja Casón-alusten aiheuttamien onnettomuuksien jälkeen Erika-lainsäädäntöpaketteihin tiukkoja rahoitus- ja turvallisuustakuita, joita vaaditaan laivanvarustajilta ja aluksilta USA:ssa vuonna 1990 säädetyn Oil Pollution Act -lain nojalla? Tällä Exxon Valdez -aluksen aiheuttaman onnettomuuden vuoksi säädetyllä lailla laivanvarustajat asetetaan rajattomaan taloudelliseen vastuuseen ja heiltä vaaditaan miljardin dollarin takuut. Maan aluevesillä purjehtivissa öljytankkereissa on oltava kaksoispohja. EU:n vastuualueeseen kuuluvan yhteisön lainsäädännön puutteiden takia Oil Pollution Act -lailla on saattanut olla turmeleva vaikutus siinä mielessä, että se on aiheuttanut negatiivista valintaa siten, että paremmassa kunnossa olevat alukset toimittavat öljyä USA:lle, jossa ei edellä mainitun ajankohdan jälkeen ole tapahtunut traagisia onnettomuuksia. EU:lle öljyä toimitetaan huonoimmilla aluksilla, ja tästä syystä joudutaan kärsimään onnettomuuksista, joiden joukossa ovat Galiciassa tapahtuneet onnettomuudet. Loyola de Palacion komission puolesta antama vastaus (26. helmikuuta 2003) Komissio on parlamentin jäsenen tavoin huolissaan Yhdysvaltojen vuoden 1990 Oil Pollution Act -lain mahdollisista haitallista vaikutuksista. Yhdysvaltojen yksipuolisen toiminnan vuoksi uhkana todellakin on, että Euroopan vesillä risteilee vähemmän turvallisia aluksia. Komissio on tietoinen tästä vaarasta ja on vastannut siihen Erika I- ja Erika II -pakettien sisältämillä toimenpiteillä. Etenkin Erika II -paketin yhteydessä komissio on ehdottanut öljyvahinkojen uhrien korvausrajan merkittävää nostamista siten, että perustetaan Euroopan vesillä tapahtuneiden, öljyn aiheuttamien pilaantumisvahinkojen korvausrahasto (ns. COPE-rahasto), jonka ansiosta kokonaiskorvauksen yläraja nousee yhteen miljardiin euroon tämänhetkisen katon ollessa 185 miljoonaa euroa(1). Kyseisen toimenpiteen ansiosta voidaan maksaa täydellinen korvaus kaikille unionin vesillä öljyn aiheuttamista pilaantumisvahingoista kärsimään joutuneille sekä vauhdittaa korvausmenettelyä. Neuvosto ei ole kuitenkaan parlamentin ensimmäisessä käsittelyssä antaman lausunnon jälkeen käsitellyt tätä ehdotusta, ja on pitänyt parempana edistää vastaavan kansainvälisen rahaston perustamista. Toisin kuin Yhdysvallat, unioni hyödyntää siten saastuttajien vastuun alalla kansainvälisiä mekanismeja. Komissio on huolestunut siitä, että alalla ei ole edistytty, ja on pyytänyt 3. joulukuuta 2002 antamassaan tiedonannossa(2) jäsenvaltioita ratifioimaan viipymättä pöytäkirjan, jolla perustetaan lisärahasto öljyvahingoista suoritettavia korvauksia varten, sekä varmistamaan, että rahasto kattaa vahingot yhteen miljardiin euroon asti ja on täysin toiminnallinen vuoden 2003 loppuun mennessä. Komissio on myös pyytänyt jäsenvaltioita määräämään asianmukaisia seuraamuksia toimijoille, jotka aiheuttavat pilaantumisvahingon vakavan laiminlyönnin vuoksi. Lisäksi kuten komissio on toistuvasti korostanut kansainvälinen lisärahasto voidaan hyväksyä vaihtoehtona COPE-rahastolle vain siinä tapauksessa, että sen korvausten yläraja on vähintään miljardi euroa ja että kaikki EU:n rannikkojäsenvaltiot osallistuvat siihen alusta pitäen. Muussa tapauksessa on välttämätöntä, että komission alkuperäinen COPE-rahaston perustamista koskeva ehdotus hyväksytään nopeasti muutoksin, jotka siihen tehtiin Euroopan parlamentin annettua ehdotukselle tukensa. Komissio on jo konkreettisesti ryhtynyt valmistelemaan uusia lainsäädäntötoimia, joiden tarkoituksena on säätää rikosoikeudellisista seuraamuksista kaikille henkilöille (eli varustajan lisäksi lastin omistajalle, luokituslaitokselle ja kenelle tahansa muulle asianosaiselle), jotka ovat vastuussa törkeän huolimattomuuden vuoksi aiheutuneesta saastumisesta. Säännöksiä ehdotetaan alusten (tahallisten) päästöjen torjumiseksi, ja niitä täydennetään todisteiden keräämistä ja rikollisten syyttämistä koskevilla säännöksillä. Komission tarkoituksena on korostaa, että tällaiset saastuttajat eivät voi väistää vastuutaan sen vuoksi, että ne osallistuvat FIPOL:n toimintaan. (1) EYVL C 120 E, 24.4.2001. (2) KOM(2002) 681 lopullinen.